Illum il-Kummissjoni Ewropea laqgħet l-istabbiliment ta' Forum Globali ġdid dwar il-Kapaċità Eċċessiva tal-Azzar. Il-Forum huwa mfassal biex jindirizza l-kapaċità żejda fl-industrija globali tal-azzar u se jappoġġa l-ħolqien tat-tkabbir u tal-impjiegi. Huwa jinkludi l-Grupp ta' 20 (G20) ekonomiji, kif ukoll membri oħra tal-Organizzazzjoni għall-Kooperazzjoni u l-Iżvilupp Ekonomiċi (Organisation for Economic Cooperation and Development, OECD). Huwa se jirrapporta b'mod annwali lill-ministri tal-G20 fil-mandat rinnovabbli tiegħu ta' tliet snin. Il-Viċi President għall-Impjiegi, it-Tkabbir, l-Investiment u l-Kompetittività, Jyrki Katainen qal: “B'dan il-Forum ħloqna spazju globali biex nirrispondu b'mod konġunt għall-problema dinjija tal-kapaċità żejda tal-azzar. Il-ħidma tal-Forum se tfisser li nistgħu naħdmu mas-sħab internazzjonali tagħna biex niddefinixxu passi f'waqthom u robusti biex nindirizzaw il-kapaċità żejda. Dan se jipproteġi t-tkabbir u l-impjiegi f'industrija tal-azzar tal-UE effiċjenti u sostenibbli.” Il-Kummissarju għall-kummerċ Cecilia Malmström qalet: “Sakemm il-gvernijiet barra mill-UE jappoġġaw l-industriji tagħhom tal-azzar b'modi li jfixklu s-suq, se nużaw l-għodod kollha disponibbli biex niżguraw kundizzjonijiet ekwi għall-produtturi tal-azzar tal-UE. Iżda rridu nindirizzaw ukoll il-kawżi fundamentali tal-kapaċità żejda fl-industrija globali tal-azzar. Dan huwa l-aħjar mod kif innaqqsu l-effetti ta' dannu estensivi fuq is-suq globali tal-azzar. Il-Forum Globali l-ġdid dwar il-Kapaċità Eċċessiva tal-Azzar jista' jservi bħala eżempju ta' tip ġdid ta' governanza, abbażi tal-kooperazzjoni, biex jingħelbu l-isfidi f'industriji oħrajn affettwati minn kapaċità żejda.” F'Marzu 2016, il-Kummissjoni ħarġet komunikazzjoni dwar iż-żamma ta' industrija tal-azzar kompetittiva tal-UE. Minn dak iż-żmien hija għenet lill-industrija tegħleb sfidi serji, dovuta l-iktar minħabba l-kapaċità żejda globali, il-maġġoranza tagħha fiċ-Ċina. Il-Kummissjoni aġixxiet permez tad-difiża tal-kummerċ, filwaqt li imponiet dazji antidumping u antisussidji, biex tipproteġi l-industrija tal-azzar tal-UE mill-effetti ta' kummerċ inġust. U hija impenjata li tuża d-difiża tal-kummerċ b'mod sħiħ fil-futur. Madankollu, id-difiża tal-kummerċ tista' tindirizza biss l-effetti tal-kapaċità żejda globali fuq il-kummerċ - mhux il-kawżi fundamentali tagħha. Din hija r-raġuni għalfejn il-Kummissjoni kienet qed tindirizza wkoll il-kawżi sottostanti tal-problema mas-sħab prinċipali tal-UE u l-kwistjoni tal-kapaċità żejda tqajmet f'diversi okkażjonijiet mill-President Juncker kemm f'livell bilaterali kif ukoll f'dak multilaterali, b'mod notevoli matul l-aħħar Summit tal-G20. Il-Forum Globali dwar il-Kapaċità Eċċessiva tal-Azzar għandu l-għan li jittratta dawn il-kawżi fundamentali. Il-ħolqien tiegħu llum f'Berlin huwa risposta għal sejħa mill-mexxejja tal-G20 fis-Summit ta' Hangzhou f'Settembru 2016 biex jinħoloq korp bħal dan. Filwaqt li jlaqqa' iktar minn 30 ekonomija b'kollox - il-membri kollha tal-G20 flimkien ma' membri interessati tal-OECD - huwa l-ewwel pjattaforma globali dwar kwistjonijiet tal-azzar, u jinkludi l-produtturi ewlenin kollha tad-dinja. L-objettivi tiegħu huma ambizzjużi. Huwa jirrikonoxxi li s-sussidji u l-appoġġ mill-istat jikkontribwixxu għall-kapaċità żejda u jeħtieġu l-attenzjoni. Il-membri se jiskambjaw informazzjoni u politiki, u jindirizzaw il-kapaċità żejda, billi jtejbu r-rwol tas-suq u jbiddlu l-istruttura tal-industrija. Il-forum se jkun faċilitat mill-OECD u jirrapporta lill-ministri tal-G20 kull sena. Sadattant, l-UE se tkompli d-djalogu tagħha mas-sħab tal-kummerċ ewlenin u tiddefendi kundizzjonijiet tal-kummerċ ġust għall-kumpaniji tal-UE. Il-Kummissjoni ssejjaħ lill-Istati Membri tal-UE u l-Parlament Ewropew biex b'mod urġenti jaqblu fuq il-proposti u jimmodernizzaw l-istrumenti tad-difiża tal-kummerċ tal-UE u jagħmlu l-kummerċ iktar ġust realtà. Għal iżjed tagħrif Stqarrija għall-istampa: L-Industrija tal-Azzar: Il-Kummissjoni tieħu azzjoni biex tħares l-impjiegi u tkabbir sostenibbli fl-Ewropa MEMO: L-Azzar: Il-preservazzjoni tal-impjiegi u t-tkabbir sostenibbli fl-Ewropa